2. napirend Ügyiratszám: BSZ/573-2/2025.

**ELŐTERJESZTÉS**

a Képviselő-testület **2025. április 29-i nyilvános** ülésére

**Tárgy:** **A 7,5 tonna megengedett össztömeget meghaladó gépjárművek helyi közutakra történő behajtásának rendjéről szóló önkormányzati rendelet megalkotása**

**Előterjesztő:** Bíró Imre polgármester

**Előkészítő:** dr. Varga Viktória jegyző

**Tisztelt Képviselő-testület!**

A közúti közlekedésről szóló 1988. évi I. törvény 2025. január 1-jén hatályba lépő változása lehetővé teszi, hogy a korlátozott forgalmú övezetben megengedett legnagyobb össztömeget meghaladó tehergépkocsi, vontató, mezőgazdasági vontató és lassú jármű korlátozott forgalmú övezetbe történő behajtását a helyi önkormányzatok hozzájárulási díj megfizetéséhez kössék.

Amennyiben az önkormányzat a rendelet megalkotása mellett dönt, úgy a rendeletben kell megállapítani a behajtási hozzájárulás kiadása érdekében a behajtási hozzájárulás regisztrációs díjait és a behajtási díjakat, megfizetésük módját, a díjmentességre jogosultak körét, valamint a díjkedvezményeket. Az így befolyt díjak a helyi önkormányzat bevételét képezik.

A közúti közlekedés szabályairól szóló 1/1975. (II. 5.) KPM–BM együttes rendeletnek a járművek forgalmára vonatkozó tilalmi jelzőtáblákat szabályozó 14. § (1) bekezdés z) pont z/2. alpontja értelmében: „Korlátozott forgalmú övezet (zóna)” jelzőtábla azt jelzi, hogy a „Korlátozott forgalmú övezet (zóna) vége” jelzőtábláig az úton a táblán megjelölt súlyhatárt meghaladó megengedett legnagyobb össztömegű tehergépkocsival, vontatóval, mezőgazdasági vontatóval és lassú járművel közlekedni tilos.”

A rendelet ugyanitt határozza meg a kötelezően használandó táblákat, melyek az alábbiak:



Az önkormányzat eddig is kiemelt figyelmet fordított útjainak megőrzésére, karbantartására és felújítására, ezért a képviselő-testület a behajtást szabályozó rendelet megalkotása mellett döntött.

Az előzetes egyeztetések alapján a település valamennyi helyi közútjára vonatkozna a korlátozás a 7,5 tonna megengedett össztömeget meghaladó járművekre.

Kérem a Tisztelt Képviselő-testületet, hogy az előterjesztést megvitatni és döntését meghozni szíveskedjék.

**HATÁROZATI JAVASLAT**

Balatonszepezd Község Önkormányzata Képviselő-testülete a 7,5 tonna megengedett össztömeget meghaladó gépjárművek helyi közutakra történő behajtásának rendjéről szóló rendelet-tervezetet elfogadja és \_/2025. (\_.\_.) számon önkormányzati rendeletei közé iktatja.

Szentantalfa, 2025. április 22.

**Bíró Imre**

**polgármester**

**BALATONSZEPEZD KÖZSÉG ÖNKORMÁNYZATA KÉPVISELŐ-TESTÜLETÉNEK**

**\_\_/2025. (\_. \_.) önkormányzati rendelete**

**a 7,5 tonna megengedett össztömeget meghaladó gépjárművek helyi közutakra történő behajtásának rendjéről**

(tervezet)

[1] A rendelet célja Balatonszepezd Község Önkormányzata tulajdonában és kezelésében lévő helyi közutak állapotának védelme, továbbá a helyi közutakon a biztonságos közlekedés feltételeinek, a környezet nyugalmának és a lakosság pihenéséhez való jogának biztosítása.

[2] Balatonszepezd Község Önkormányzata Képviselő-testülete a Magyarország Alaptörvénye 32. cikk (2) bekezdésében és a közúti közlekedésről szóló 1988. évi I. törvény 33/F. §-ban, a 7. § (4)-(5) bekezdése tekintetében a Magyarország helyi önkormányzatairól szóló 2011. évi CLXXXIX. törvény 142/C. § (1) bekezdésében kapott felhatalmazás alapján a közúti közlekedésről szóló 1988. évi I. törvény 8. § (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § 2. pontjában meghatározott feladatkörében eljárva a következőket rendeli el:

**1. A rendelet hatálya**

**1. §**

(1) A rendelet hatálya Balatonszepezd község közigazgatási területén lévő, az önkormányzat tulajdonában álló helyi közutakra (a továbbiakban: helyi közút) terjed ki.

(2) A rendelet hatálya kiterjed minden olyan járműtulajdonosra és üzembentartóra, aki az (1) bekezdésben meghatározott helyi közútra 7,5 tonna megengedett össztömeget meghaladó járművel hajt be.

(3) Értelmező rendelkezések:

1. Behajtási korlátozással érintett terület: azok az önkormányzati utak, illetve azok által határolt terület, amelyekre a közúti közlekedés szabályairól szóló 1/1975. (II.5.) KPM-BM együttes rendelet (a továbbiakban: KRESZ) 14. § (1) bekezdés z/2. pontja szerinti „korlátozott forgalmú övezet” jelzőtáblák kerülnek kihelyezésre.

2. Kommunális jármű: a közúti járművek forgalomba helyezésének és forgalomban tartásának műszaki feltételeiről szóló 6/1990. (IV.12.) KöHÉM rendeletben meghatározott jármű.

(4) A rendelet hatálya nem terjed ki:

a) KRESZ 14. § (12) bekezdésében meghatározott járművekre,

b) KRESZ 49. §-ában meghatározott megkülönböztető jelzéssel felszerelt járművekre,

c) kommunális járművekre,

d) az önkormányzati feladatok ellátásában résztvevő járművekre,

**2. Hatásköri rendelkezés**

**2. §**

Az e rendeletben szabályozott önkormányzati hatósági ügyekben az eljárással kapcsolatos hatáskört a képviselő-testület a polgármesterre ruházza át. Az eljárás során az általános közigazgatási rendtartásról szóló törvény rendelkezéseit kell alkalmazni.

**3. A behajtási hozzájárulás**

**3. §**

(1) A rendelet hatálya alá tartozó helyi közutakon a 7,5 tonna megengedett össztömeget meghaladó járművek csak behajtási hozzájárulás birtokában közlekedhetnek.

(2) A behajtási hozzájárulás iránti kérelmet az 1. melléklet szerinti nyomtatványon vagy azzal azonos tartalmú kérelemként egy járműre vonatkozóan a jármű tulajdonosa vagy üzembentartója nyújthatja be:

a) személyesen a Zánkai Közös Önkormányzati Hivatalban (8251 Zánka, Iskola u. 11.) ügyfélfogadási időben,

b) postai úton a Zánkai Közös Önkormányzati Hivatal címére

c) elektronikus úton: hivatali kapun vagy emailben eAláírással (hitelesítéssel) ellátott scannelt dokumentumként.

(3) A kérelemhez a jármű forgalmi engedélyének másolatát csatolni kell.

**4. §**

A behajtási hozzájárulás az alábbi időtartamokra kérelmezhető:

a) egy alkalomra

b) egy napra,

c) egy hétre, vagy

b) 30 napra.

**5. §**

(1) A behajtási hozzájárulás kiadásáért a jármű tulajdonosának, üzembentartójának gépjárművenként behajtási díjat kell fizetnie.

(2) A behajtási díj összege

a) egy alkalomra 8.000 Ft

b) egy napra 20.000 Ft

c) egy hétre 80.000 Ft

b) 30 napra 240.000 Ft.

(3) A behajtási díjat legkésőbb a kérelem benyújtásával egyidejűleg Balatonszepezd Község Önkormányzat OTP Bank NyRt-nél vezetett 11748069-15734257 számú számlájára átutalással kell megfizetni, a gépjármű forgalmi rendszámának feltüntetésével.

(4) Mentes a behajtási díj megfizetése alól az önkormányzat megrendelésére történő behajtás.

**6. §**

(1) A polgármester a kérelmet annak beérkezésétől számított 8 napon belül bírálja el.

(2) A behajtási hozzájárulás ügyében hozott döntésnek az általános közigazgatási rendtartásról szóló törvényben meghatározottakon kívül tartalmaznia kell:

a) a jármű pontos megjelölését forgalmi rendszámmal vagy más, azonosításra alkalmas módon,

b) a forgalmi engedélyben üzembentartóként (tulajdonosként) feltüntetett személy nevét és lakóhelyét (székhelyét),

c) a jogszabály azon rendelkezését, mely alapján az engedély kiadásra került,

d) az engedély érvényességi idejét,

e) a súlykorlátozással érintett út, útszakasz meghatározását, melyre az engedély érvényes.

(3) A polgármester a hozzájárulás kiadása iránti kérelmet elutasítja, ha:

a) 32 tonna össztömeget vagy ezt meghaladó tehergépjárműre kérnek engedélyt,

b) a behajtási díj megfizetésére vonatkozó igazolás vagy forgalmi engedély nem kerül csatolásra a kérelemhez.

(4) A polgármester a hozzájárulás kiadása iránti kérelmet elutasíthatja, ha:

a) a helyi közút teherbírása és állapota alapján nem alkalmas arra, hogy a megengedettnél nagyobb össztömegű tehergépjármű azon közlekedjék,

b) a megengedett legnagyobb össztömeget meghaladó jármű szállítmánya megbontható, vagy az más eszközzel is továbbítható.

**4. Közigazgatási bírság**

**7. §**

(1) A behajtási hozzájárulás csak a hozzájárulásban feltüntetett forgalmi rendszámú járművel történő behajtásra használható fel.

(2) A hozzájárulás eredeti példányát a gépjármű vezetőjének a súlykorlátozással érintett területen történő közlekedés során magánál kell tartania és az ellenőrzést végző személynek be kell mutatnia.

(3) A behajtási hozzájárulás meglétét, valamint annak érvényességét a polgármester ellenőrzi. Amennyiben behajtási hozzájárulással a jármű nem rendelkezik, vagy az nem érvényes, a polgármester közigazgatási hatósági eljárás lefolytatását kezdeményezheti.

(4) Az a természetes személy járműtulajdonos vagy üzembentartó, aki a helyi közutakon 7,5 tonna megengedett össztömeget meghaladó járművel behajtási hozzájárulás nélkül közlekedik, 50.000 forinttól 200.000 forintig terjedő közigazgatási bírsággal sújtható.

(5) Az a jogi személy és jogi személyiséggel nem rendelkező szervezet járműtulajdonos vagy üzembentartó, amely a helyi közutakon 7,5 tonna megengedett össztömeget meghaladó járművel behajtási hozzájárulás nélkül közlekedik, 50.000 forinttól 2.000.000 forintig terjedő közigazgatási bírsággal sújtható.

**5. Záró rendelkezések**

**8. §**

Ez a rendelet 2025. június 1-jén lép hatályba.

Balatonszepezd, 2025. április 29.

**Bíró Imre dr. Varga Viktória**

**polgármester jegyző**

1. melléklet az .../2025. (IV. .) önkormányzati rendelethez

|  |  |
| --- | --- |
| **BEHAJTÁSI HOZZÁJÁRULÁS IRÁNTI KÉRELEM**  **7,5 tonnát meghaladó össztömegű gépjárművek részére** | |
| 1. | Kérelmező tulajdonos / üzembentartó neve (a megfelelő aláhúzandó): |
| 2. | Lakóhelye/székhelye/telephelye: |
| 3. | Adószám (vállalkozás esetén): |
| 4. | Elérhetősége telefon:  e-mail cím: |
| 5. | A gépjármű forgalmi rendszáma (vagy más azonosításra alkalmas megjelölése): |
| 6. | A gépjármű típusa: |
| 7. | A gépjármű össztömege (F.1.): |
| 8. | A behajtás / szállítás időpontja: |
| 9. | Szállítás helyének pontos címe: Balatonszepezd |
| 10. | A szállítandó anyag megjelölése: |
| 11. | A behajtás hozzájárulás érvényességének kért időtartama (megfelelő kitöltendő):  nap:……………………….  30 nap: …………………  év: ……………………….. |
| 12. | A kérelemhez mellékelni kell:  - gépjármű forgalmi engedélyének fénymásolata/digitalizált példánya  - behajtási díj megfizetésének igazolása |
| 13. | Kelt: ……………………………….  igénylő aláírása |

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

**A 7,5 tonna megengedett össztömeget meghaladó gépjárművek helyi közutakra történő behajtásának rendjéről** szóló rendelet tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezet elfogadásának releváns társadalmi hatása nincs, gazdasági és költségvetési hatása a behajtási díjakból származó bevétel-növekedés lehet, ami a helyi közutak fenntartására fordítható.

a**b) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei a várható gépjármű-forgalom csökkenés, a kisebb zajhatás.

**ac) A jogszabály adminisztratív terheket befolyásoló hatásai**

A Tervezet elfogadása adminisztratív többletterhet keletkeztet a várható közigazgatási döntések meghozatala miatt.

**b) A jogszabály megalkotásának szükségessége, a jogalkotás elmaradásának várható következményei**

A Tervezet elfogadására a helyi közutak állapotának védelme, megóvása és fenntartása miatt van szükség. A jogalkotás elmaradásának következménye lehet, hogy a Balaton-parti építkezések miatt jelentősen romlik a helyi közúthálózat minősége.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest több szervezeti, tárgyi és pénzügyi feltételt nem igényel. A további személyi feltétel biztosítása az ügyek számától függően a későbbiekben látható majd.